પછી અનીલ રોજ આવવા લાગ્યો, એક દિવસ અનીલે પુછયુ મારી સાથે લગ્ન કરીશ, સોનલ તેની સામે જોઈ રહી, તેણે લગ્ન વિશે સાંભળ્યુ હતું, પણ વાડીયામાં કોઈના લગ્ન થતા નથી, તેની તેને ખબર હતી, ગ્રાહકોને ખુશ કરતી ગામની મહિલાઓ જયાં સુધી રૂપાળી હોય ત્યાં સુધી ધંધો કરે ત્યાર બાદ કોઈ ગ્રાહકની રખાત થઈ જાય, જો કે તેણે રહેવાનું તો ગામમાં જ પછી તે જેની રખાત હોય તે રોજ આવે તે સિવાય કોઈની સાથે સંબંધ રાખવાનો નહીં, તે ગ્રાહક તે મહિલાના પરિવારનું ભરણ-પોષણ પણ કરે તેના દ્વારા બાળકો પણ થાય, પણ તે બાળકોને પિતાનું નામ મળે નહીં. અને જો તે સ્ત્રીના પેટે દિકરી જન્મે તો તે પણ વેશ્યા બને અને તેનો ભાઈ તેની દલાલી કરે. અત્યંત કરૂણ અને રૂવાડા ઉભા કરી દેનારી વાત છે. ગામના કેટલાંક શેઠીયાઓ પણ હવે દલાલ થઈ ગયા છે, તેઓ આ ગરીબ માણસોને પૈસા ધીરે છે, તેના કારણે આ સ્ત્રીઓ આ ધંધો છોડે તે તેમને પણ પસંદ નથી.